Illum il-Kunsill adotta konklużjonijiet dwar it-tiswir tal-futur diġitali tal-Ewropa, li jindirizzaw firxa wiesgħa ta' kwistjonijiet marbutin mal-implimentazzjoni tal-istrateġija diġitali tal-UE. L-oqsma li jkopru l-konklużjonijiet jvarjaw mill-konnettività, il-ktajjen tal-valur diġitali u s-Saħħa elettronika, għall-ekonomija tad-data, l-intelliġenza artifiċjali u l-pjattaformi diġitali. It-test jenfasizza wkoll l-impatt tat-trasformazzjoni diġitali fuq il-ġlieda kontra l-pandemija, u r-rwol kritiku tagħha fl-irkupru ta' wara l-COVID-19. Il-pandemija tal-COVID-19 u l-konsegwenzi tagħha fuq ħajjitna u l-ekonomiji tagħna enfasizzaw l-importanza tad-diġitalizzazzjoni fl-oqsma kollha tal-ekonomija u s-soċjetà tal-UE. It-teknoloġiji l-ġodda għenuna lkoll nibqgħu konnessi, biex naħdmu minn djarna u biex niffaċilitaw it-tagħlim mill-bogħod ta' uliedna. Kienu strumentali biex iżommu n-negozji u s-servizzi pubbliċi tagħna għaddejjin. It-trasformazzjoni diġitali mhux biss ser tgħin biex tiġi indirizzata l-kriżi tas-saħħa li għaddejja bħalissa, iżda ser tkun ukoll mutur ewlieni għall-irkupru ekonomiku, it-tkabbir ekoloġiku u l-awtonomija strateġika tal-UE. Oleg Butković, Ministru għall-Baħar, it-Trasport u l-Infrastruttura tal-Kroazja, President tal-Kunsill Il-konklużjonijiet ġew adottati bi proċedura bil-miktub. Konklużjonijiet tal-Kunsill dwar it-tiswir tal-futur diġitali tal-Ewropa, 9 ta' Ġunju 2020